ไฟแนนเชียลไดเจส
อนุพันธ์ปรับหลักประกัน
25 ก.พ. 2556

อนุพันธ์ปรับหลักประกัน
นางเกศรา มัญชุศรี กรรมการผู้จัดการ บริษัท ตลาดสัญญาซื้อขายล่วงหน้า (ประเทศไทย) หรือ TFEX เปิดเผยว่า สำนักหักบัญชี (TCH) ได้มีการประกาศอัตราหลักประกันของสินค้าใน TFEX โดยมีทั้งปรับเพิ่มและลดเพื่อให้สอดคล้องกับสินค้าอ้างอิงที่มีการเปลี่ยนแปลงไป โดยมีผลบังคับใช้ตั้งแต่ 19 ก.พ. เป็นต้นไป 
ทั้งนี้ สินค้าที่มีการเปลี่ยนแปลงในกลุ่มดัชนี ทาง TCH ได้ปรับเพิ่มเงินวางหลักประกันในสัญญาซื้อขายล่วงหน้าอ้างอิงหมวดธุรกิจ (SECTOR) 3 กลุ่มด้วยกัน คือ ธนาคาร พลังงาน และอาหาร ขณะที่คงเงินในการวางหลักประกันหมวดเทคโนโลยีสารสนเทศและการสื่อสารและหมวดพาณิชย์ รวมถึง SET50 ฟิวเจอร์สด้วย
ในส่วนของสัญญาซื้อขายล่วงหน้าอ้างอิงหุ้นรายตัว (ซิงเกิล สต๊อก) ทั้งหมด 30 ตัวนั้น มีการปรับเพิ่มการวางเงินหลักประกัน 13 ตัว ลดลง 4 ตัว และคงอัตราเดิมที่ 13 ตัว 
ขณะที่กลุ่มอนุพันธ์อ้างอิงโลหะมีค่าคงอัตราการวางหลักประกันในส่วนของโกล์ด ฟิวเจอร์ส ทั้งอ้างอิงน้ำหนักทองคำ 50 บาท และ 10 บาท ไว้ที่ระดับเดิม แต่ปรับลดซิลเวอร์ ฟิวเจอร์ส ลง
สำหรับดอลลาร์ ฟิวเจอร์ส และออยล์ ฟิวเจอร์ส คงไว้ที่ระดับเดิมเช่นกัน ส่วนสินค้าในกลุ่มของอัตราดอกเบี้ยได้ปรับลดทั้ง 3 สินค้าอ้างอิง ประกอบด้วย พันธบัตรรัฐบาล 5 ปี 6 M THBFIX และ 3M BIBOR 
กรุ๊ปลีสกำไรทุบสถิติ
นายมิทซึจิ โคโนชิตะ ประธานกรรมการและประธานเจ้าหน้าที่บริหาร บริษัท กรุ๊ปลีส หรือ GL หนึ่งในผู้นำผู้ให้บริการสินเชื่อเช่าซื้อรถจักรยานยนต์ เปิดเผยว่า ผลการดำเนินงานปี 2555 มีกำไรสุทธิ จำนวน 357.38 ล้านบาท เติบโต 66% เมื่อเปรียบเทียบกับปี 2554 โดยกำไรสุทธิต่อหุ้น (EPS) ปี 2555 อยู่ที่ 5.19 บาท เพิ่มขึ้นจากปี 2554 ซึ่งอยู่ที่ 3.65 บาท 
การเติบโตอย่างก้าวกระโดดมาจากกลยุทธ์เชิงรุกทางด้านการตลาด ซึ่งได้ขยายฐานตัวแทนจำหน่าย (ดีลเลอร์) ไปยังพื้นที่ที่มีศักยภาพและกำลังซื้อสูง ขณะเดียวกันก็ได้สร้างความสัมพันธ์กับดีลเลอร์อย่างใกล้ชิดแน่นแฟ้นมากขึ้น อีกทั้งด้วยชื่อเสียงของบริษัท กรุ๊ปลีส ที่มีการเผยแพร่ข่าวสารผ่านสื่อต่างๆ มากขึ้น ทำให้เป็นที่ยอมรับของดีลเลอร์ต่างๆ อย่างกว้างขวาง
นอกจากนี้ เศรษฐกิจของไทยก็มีอัตราการเติบโตที่ดี ราคาสินค้าเกษตรอยู่ในระดับสูง จึงส่งผลให้ยอดปล่อยสินเชื่อเช่าซื้อรถจักรยานยนต์เติบโตอย่างต่อเนื่อง 
QTC กำไรพุ่ง 41%
นายพูลพิพัฒน์ ตันธนสิน ประธานคณะกรรมการบริหารและกรรมการผู้จัดการ บริษัท คิวทีซี เอนเนอร์ยี่ หรือ QTC ผู้ผลิตและจำหน่ายหม้อแปลงไฟฟ้า เปิดเผยถึงผลการดำเนินงานปี 2555 ว่า บริษัทมีกำไรสุทธิ 118.88 ล้านบาท จากปีก่อนที่มีรายได้ 84.61 ล้านบาท หรือเพิ่มขึ้น 41.41% เมื่อเทียบกับช่วงเดียวกันของปีก่อน ซึ่งถือว่าเป็นอัตราการทำกำไรสูงที่สุดเป็นประวัติการณ์ 
ทั้งนี้มาจากรายได้อยู่ที่ 959.51 ล้านบาท เพิ่มขึ้น 34.29% สาเหตุที่ผลประกอบการปรับตัวเพิ่มขึ้น เนื่องจากในไตรมาส 4/2555 มีการส่งมอบงานเป็นจำนวนมาก จนส่งผลให้ภาพรวมกำไรมีการเติบโตในทิศทางเดียวกับรายได้ 
ทั้งนี้ จากผลการดำเนินงานที่ปรับตัวในทิศทางที่ดีขึ้น ส่งผลให้คณะกรรมการบริษัทมีมติจ่ายเงินปันผล สำหรับผลประกอบการปี 2555 ในอัตรา 0.31 ต่อหุ้น ซึ่งมากกว่าปี 2554 ที่มีการจ่ายปันผลในอัตรา 0.19 บาทต่อหุ้น ซึ่งการจ่ายปันผลดังกล่าวเป็นไปตามนโยบายของบริษัทที่จะจ่ายเงินปันผลไม่ต่ำกว่า 50% ของกำไรสุทธิ โดยบริษัทกำหนดวันปิดสมุดทะเบียน ในวันที่ 11 มี.ค. 2556 และกำหนดจ่ายปันผล วันที่ 15 พ.ค. 2556
BLA กำไรลด
บริษัท กรุงเทพประกันชีวิต (BLA) ปี 2555 มีกำไรสุทธิ 3,284 ล้านบาท หรือหุ้นละ 2.7 บาท ลดลง 3.9% จากปี 2554 บริษัทประกาศจ่ายปันผล 0.36 บาท จากมูลค่าที่ตราไว้ (พาร์) 1 บาท โดยจะกำหนดรายชื่อผู้มีสิทธิรับเงินปันผลวันที่ 15 พ.ค. และปิดสมุดทะเบียนวันที่ 16 พ.ค.นี้ 
สำหรับวันจ่ายปันผลจะแจ้งให้ทราบภายหลังโดยขณะนี้อยู่ระหว่างขออนุมัติจากสำนักงานคณะกรรมการกำกับและส่งเสริมการประกอบธุรกิจประกันภัย
MK กำไรเพิ่ม 11%
นายชวน ตั้งมติธรรม ประธานกรรมการบริหาร บริษัท มั่นคงเคหะการ แจ้งว่า มีกำไรงวดปี 2555 ที่ 260 ล้านบาท หรือหุ้นละ 0.3 บาท เพิ่มขึ้น 11% จากปี 2554
EGCO กำไรกระโดด
บริษัท ผลิตไฟฟ้า (EGCO) แจ้งว่า งวดปี 2555 มีกำไรสุทธิ 10,979 ล้านบาท หรือหุ้นละ 20.85 บาท เพิ่มขึ้น 120% จากปี 2554
หุ้นร้อนต้องวางเงินสดซื้อ
ตลาดหลักทรัพย์แห่งประเทศไทย (ตลท.) ประกาศรายชื่อหลักทรัพย์ที่สมาชิกต้องดำเนินการให้ลูกค้าวางเงินสดไว้ล่วงหน้ากับสมาชิกเต็มจำนวนที่จะซื้อ (Cash Balance) มีผลวันที่ 26 ก.พ. 2556 ถึงวันที่ 15 มี.ค. 2556 ดังนี้ บริษัท เอกรัฐวิศวกรรม (AKR) บริษัท แกรนด์ แอสเสท โฮเทลส์ แอนด์ พรอพเพอร์ตี้ (GRAND) บริษัท ลิฟวิ่งแลนด์ แคปปิตอล (LL) บริษัท พรีเมียร์ โพรดักส์ (PPP) บริษัท ซินเท็ค คอนสตรัคชั่น (SYNTEC) และขยายช่วงดำเนินการ วันที่มีผลคือวันที่ 26 ก.พ. 25561 มี.ค. สำหรับหลักทรัพย์ของบริษัท เพาเวอร์ไลน์ เอ็นจิเนียริ่ง (PLE)